འདས་པའི་ལོ་ལྔའི་ནང་དུ།ཞི་ཅིན་ཕིན་གྱིས་བོད་ཐོག་ཏུ་བཟུང་བའི་སྲིད་ཇུས་ནི་མཁྲེགས་པོ་ཞིག་ཡིན་པར་མ་ཟད།རྒྱ་གཞུང་སྔ་མ་ཚོའི་བྱེད་ཐབས་ལ་འགྱུར་བའང་བཏང་ཡོད།དཔེར་ན།སྔོན་ཆད་རྒྱ་གཞུང་གི་གསར་འགྱུར་བརྒྱུད་ལམ་ཁག་ནས༸གོང་ས་མཆོག་ལ་ས་བསྒྲགས་གནམ་བསྒྲགས་ཀྱིས་མཚན་སྨད་ཞུ་བཞིན་ཡོད་པ་ལྟར་བྱེད་ཀྱི་མེད་པ་དང་།འཐབ་ཕྱོགས་གཅིག་གྱུར་ཁང་དང་མི་རིགས་ལས་དོན་སྡེ་ཁག་གི་འགོ་བ་ཚོས༸གོང་ས་མཆོག་ལཏཱ་ལའི་རུ་ཁགཅེས་མཚན་སྨད་དང་ངན་དམོད་བྱེད་པའང་མཚམས་བཞག་ཡོད་པ་ལྟ་བུ་རེད།ཡིན་ནའང་།ཁོ་བོས་འདི་ནི༸གོང་ས་མཆོག་དང་བོད་དོན་ལ་བཟང་པའི་རྣམ་པ་ཞིག་ཏུ་མི་འདོད་པར་རྒྱ་གཞུང་གི་བྱེད་ཐབས་ལ་འགྱུར་བ་བཏང་ཙམ་ཞིག་ཏུ་འདོད་ཀྱི་ཡོད།ཡང་འདི་ལྟར་ཀྱང་དོགས་པ་བྱེད་ཆོག་སྟེ།རྒྱ་གཞུང་གིས་ཕུགས་རྒྱང་རིང་པོའི་འཆར་གཞི་བཏང་སྟེ།༸གོང་ས་མཆོག་གི་ཡང་སྲིད་ཀྱི་ཐད་ལ་ལམ་ཁ་བཟོ་བཞིན་ཡང་ཡོད་སྲིད།དེ་བས་ན།༸གོང་ས་མཆོག་ལ་མཚན་སྨད་དང་ངན་དམོད་བྱས་ན།ཡང་སྲིད་འཚོལ་སྐབས།རྒྱ་ནག་མི་དམངས་ཀྱི་སེམས་སུ་ཕོག་ཐུག་བཟོས་འགྲོ་སྟབས།ངལ་བ་ཉུང་འཕྲི་གཏོང་གི་ཡོད་ཅིང་།དེ་ནས་ཧམ་བཤད་ཀྱིས་དང་ལེན་བྱེད་དུ་འཇུག་རྒྱུ་དེ་རེད།